<classify> KUTOKANA na sakata lililopo kati ya Bunge na Mdhibiti na Mkaguzi wa Hesabu za Serikali CAG, Profesa Mussa Assad, wasomi nchini wamemwomba Rais John Magufuli kuingilia kati suala hilo na kuzikutanisha pande hizo mbili kwa maslahi mapana ya Taifa.Kwa kuwa kila mmoja, yaani Bunge na CAG wote wanahitajiana katika utekelezaji wa majukumu yao kitaifa, hivyo mvutano uliojitokeza kati yao na kila upande kuonesha msimamo tofauti na mwingine, umeelezwa kuwa utaathiri ustawi wa Taifa. Mhadhiri wa Sheria katika Chuo Kikuu cha Dar es Salaam, Profesa Chriss Maina alisema kuna umuhimu mkubwa kwa Rais Magufuli kuzikutanisha pande hizo mbili kwa kuwa nchi inahitaji ripoti za CAG katika utekelezaji wa dhana ya utawala bora.Ni kweli mgogoro wa kikatiba utatokea ikiwa ripoti za CAG hazitafanyiwa kazi na Bunge. Bunge linapopitisha bajeti ya nchi, CAG ndiye anayeruhusu fedha zitoke katika Mfuko Mkuu wa Hazina ya Serikali na matumizi ya fedha hizo kwa mujibu wa Ibara ya 143 ya Katiba ya Jamhuri ya Muungano wa Tanzania ya mwaka 1977, alieleza Profesa Maina.Kutokana na Ibara hiyo ya 143 ya Katiba, Mtaalamu huyo wa Sheria kutoka Chuo Kikuu cha Dar es Salaam, alisema CAG ana nafasi kubwa katika kuidhinisha fedha hizo zitoke na ndiyo maana pia ana wajibu wa kuzikagua matumizi yake, hivyo ni muhimu kwa Bunge na CAG kufanya kazi kwa pamoja kwa faida ya nchi.Naye Wakili wa Kujitegemea, Reuben Semwanza, alisema jambo pekee linaloweza kufanyika ili kulitoa taifa katika sakata hilo ni kwa CAG kujitafakari kwa kuwa wananchi kupitia Bunge wameshapoteza imani naye. Wakili Semwanza alisema hata kama Profesa Assad ambaye nafasi yake inatokana na uteuzi anadhani yuko sahihi katika hilo, lakini anapaswa kutambua kuwa Bunge ambalo ni sauti ya Watanzania halina imani naye, hivyo ni wakati mwafaka kwake kujitafakari kwa faida ya taifa na wananchi.Kwa kuwa kila upande unadai una haki, busara itumike kwa pande zote mbili kubatilisha maamuzi yao ili waanze upya, alisema Mwanasheria Daniel Kalasha. Naye Mtaalamu wa Uchumi kutoka Chuo Kikuu cha Dar es Salaam, Profesa Humphrey Moshi alisema kwa kuwa Serikali ya Awamu ya Tano inafanya mambo makubwa ya kimaendeleo, hivyo Bunge na CAG wanapaswa kutafakari upya mvutano uliopo kati yao na misimamo yao ili isijekuwa kikwazo kwa maendeleo ya nchi. Profesa Moshi alisema mgogoro huo hauleti picha nzuri ndani na nje ya nchi, hivyo kuna umuhimu wa pande hizo mbili kukutana tena ili kupata mwafaka wa tofauti zao.  <topic>: KITAIFA 